La Socetà de łe Nasion , in sigla SDN o LN, anca conosesta cofà Liga de łe Nasion, ła ze sta ła prima organizasion intergoernadiva che ła ga cofà fin cueło là de incrésare el benestar e ła cuałità de ła vita dei ómani. El so prinsipałe inpegno el zera cueło là de prevegner łe guere, sia traerso ła zestion diplomàtega dei confliti sia traerso el controło dei armamenti. Ła zera sta fondada inte el contesto de ła confarensa de paze de Parize del 1919, in magnera formałe inte el 28 de zugno del 1919 co ła firma del tratà de Versailles del 1919 – e ła ze sta estinguesta inte el 19 de apriłe del 1946 de sevente del fałimento raprezentà da ła seconda guera mondiałe che el ga isteso portà al nasimento, inte el 1945, de un'organizasion co l'isteso fin, łe Nasion Unie. El fałimento raprezentà da ła seconda guera mondiałe el ze sta cusita grando che el se ghea pensà a na nova organizasion, anca parché i Stati Unii de l'Amèrica no i ghene fazeva parte, sibè che el fuse sta pròpio un so presidente, Woodrow Wilson, el pì grando promotore de ła Socetà de łe Nasion.